Document ID: 32007R0501

PADOMES REGULA (EK) Nr. 501/2007
(2007. gada 7. maijs),
ar ko groza I pielikumu Regulai (EEK) Nr. 2658/87 par tarifu un statistikas nomenklatūru un kopējo muitas tarifu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 26. pantu,
ņemot vērā Komisijas priekšlikumu,
tā kā:
(1)
Eiropas Savienībai paplašinoties, ir ievērojami palielinājies to mazo un vidējo uzņēmumu (MVU) skaits, kas izmanto neapstrādātu neleģētu alumīniju pusfabrikātu un gatavu rūpniecības preču ražošanai. Turklāt tirgus situācija Eiropas Savienībā ir ievērojami mainījusies, jo Kopienas ražošanas uzņēmumus pārņem globālas rūpnieciskas sabiedrības un turpinās alumīnija ražotāju skaita samazināšanās pasaules tirgū. Vienlaikus ir krasi palielinājušies izdevumi par elektroenerģiju, kas ir svarīgs izmaksu faktors neleģēta alumīnija ražošanā, un pasaules ekonomikas attīstības dēļ ir radies jēlalumīnija deficīts.
(2)
Šo iemeslu dēļ jēlalumīnija cenas ir ievērojami pieaugušas, un vairākums neatkarīgu mazo un vidējo uzņēmumu, kas izmanto neleģētu alumīniju, nevar šo ražojumu nopirkt bez muitas nodokļa. Muitas nodokļa maksājums 6 % apjomā par pamata izejmateriālu tādējādi apdraud šādu uzņēmumu konkurētspēju, kā arī apdraud daudzu šo uzņēmumu spēju izdzīvot.
(3)
Šo uzņēmumu izspiešana no Kopienas tirgus noteikti samazinātu konkurenci attiecībā uz alumīnija ražojumu pusfabrikātiem šajā tirgū. Turklāt šāda izspiešana no tirgus negatīvi ietekmētu nodarbinātību Kopienā, jo īpaši dažos jauno dalībvalstu lauku rajonos. Tādēļ daļēja muitas nodokļa atcelšana neleģētam alumīnijam zināmā mērā uzlabotu MVU konkurētspēju un tādējādi uzlabotu konkurenci attiecībā uz alumīnija pusfabrikātiem un ražojumiem Kopienas tirgū.
(4)
Šī situācija jāizvērtē saistībā ar ietekmi, ko rada muitas nodokļa atcelšana neleģēta alumīnija ražošanas uzņēmumiem, kuri joprojām pastāv Kopienā un valstīs, kam ir preferenciālu tarifu režīms ar Eiropas Savienību. Gandrīz visi šie uzņēmumi tieši vai netieši pieder lielām rūpnieciskām sabiedrībām, kas atrodas ārpus Eiropas Savienības. Alumīniju, ko ražo šajos uzņēmumos un piegādā bez nodokļa, galvenokārt izmanto turpmākai pārveidei uzņēmumos, kas saistīti ar šīm sabiedrībām. Neatkarīgiem MVU ir pieejama tikai salīdzinoši maza daļa neleģēta alumīnija bez nodokļa. Tomēr, ņemot vērā līgtās muitas nodokļa likmes salīdzinoši augsto līmeni 6 % apjomā, autonoma daļēja šā nodokļa atcelšana ietekmēs ražošanas rentabilitāti un turpmākas pārveides darbības šajos uzņēmumos lielāka ar ražojumiem saistītā cenu spiediena dēļ, ko izraisīs pārveide, kā arī ar to jēlalumīniju saistītā cenu spiediena dēļ, kuru atvērtā tirgū pārdod neatkarīgiem uzņēmumiem.
(5)
Ņemot vērā šo situāciju, šķiet lietderīgi daļēji atcelt autonomo muitas nodokļa likmi. Tas dos iespēju neatkarīgiem MVU samazināt izmaksas un izmantot ievērojamo konkurētspējas pieaugumu.
(6)
Autonomā muitas nodokļa daļēja atcelšana neapstrādātam neleģētam alumīnijam ir lietderīga, lai līdzsvarotu attiecīgo uzņēmēju saimnieciskās intereses.
(7)
Ņemot vērā iespējamas turpmākās pārmaiņas neapstrādāta neleģēta alumīnija tirgū, vajadzētu paredzēt, ka jautājumu pārskata trīs gadus pēc šīs regulas spēkā stāšanās dienas.
(8)
Tā kā daļējai atcelšanai būtu jāattiecas uz visiem ražojumiem ar KN kodu 7601 10 00 un ņemot vēro to, ka pasākums pēc būtības ir pastāvīgs, Padomes Regulas (EEK) Nr. 2658/87 (1) I pielikums būtu attiecīgi jāgroza,
IR PIEŅĒMUSI ŠO REGULU.
1. pants
Regulas (EEK) Nr. 2658/87 I pielikumā otrās daļas (Muitas nodokļu saraksts) XV sadaļas 76. nodaļā tekstu 3. slejā attiecībā uz KN kodu 7601 10 00 aizstāj ar šādu:
“6 (2)
2. pants
Trīs gadus pēc šīs regulas spēkā stāšanas dienas Padome pēc Komisijas priekšlikuma var pielāgot autonomo nodokļa likmi - 3 % - neapstrādātam neleģētam alumīnijam, uz ko attiecas KN kods 7601 10 00.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2007. gada 7. maijs

Labels: 3
1